عاکیف مامۆ زاگرۆس
خدر خرینگە ناسراو بە عاکیف مامۆ زاگرۆس یان ھەڤال عاکیف (١٩٧٨ لە بۆکان - ٥ی تشرینی دووەمی ٢٠٠٦ لە قەڵاتوکان) ئەندامی دامەزرێنەری پارتی ژیانی ئازادی کوردستان و لە پێشەنگەکانی بزووتنەوەی ئاپۆییست لە ڕۆژھەڵاتی کوردستان بوو. عاکیف مامۆ زاگرۆس لە ٥ی تشرینی دووەمی ٢٠٠٦ لە کارەساتی لافاو لە چیای قەندیل گیانی خۆی لە دەستدا.

ژیان 
خدر خرینگە لە ساڵی ١٩٧٨ لە شاری بۆکان لە دایک بوو. باوکی وەکوو پێشمەرگەی حیزبی دێموکراتی کوردستانی ئێران بە دەستی ھێزەکانی کۆماری ئیسلامیی ئێران کوژرابوو. خدر خرینگە بوو بە خوێندکاری وێژەی فارسی لە زانکۆی تەورێز. لە ئازاری ساڵی ١٩٩٩ بەدوای ڕفاندنی عەبدوڵڵا ئۆجەلان لەلایەن ڕێکخراوە ھەواڵگرییەکانی تورکیا، ئیسرائیل و ئەمریکا تێکەڵی ڕیزەکانی پارتی کرێکارانی کوردستان بوو و دەستی کرد بە خەباتی چەکدارانە لە بزووتنەوەی ڕزگاریخوازی کوردستان. ئەو لە ئەندامانی دامەزرێنەری پارتی ژیانی ئازادی کوردستان بوو و لە دامەزراندنی ئەو پارتە لە ٤ی نیسانی ٢٠٠٤ خاوەن رۆڵ بوو. ئەو ھەروەھا لە ئەندامانی دامەزرێنەری کۆمەڵگای جەوانانی رۆژھەڵاتی کوردستان (کەجەرە) بوو. خدر خرینگە لە پژاک ناوی شۆڕشگێڕانەی عاکیف مامۆ زاگرۆسی بۆ خۆی ھەڵبژارد.

خدر خرینگە لە ڕۆژی ٥ی تشرینی دوومی ٢٠٠٦ لە گوندی قەڵاتوکان لە چیای قەندیلدا بە ھۆی باوبۆران و بەدوای ئەو ھەستانی لافاو، لەگەڵ ئەندامێکی دیکەی پژاک بە ناوی فەھمی ڕۆستەمی بە ناوی شۆڕشگێڕانەی سیروان ناری خەڵکی مەریوان کە ئەندامی «ناوەندی چاپەمەنیی پژاک» بوو، گیانی خۆیانیان لە دەست دا. 

ھەفتەیەک بەر لەم رووداوە دوو گەریلای دیکە بە ناوانی ھۆزان سەرحەد و جەسوور گەڤەر بەھۆی لێدانی برووسکەوە گیانی خۆیانیان لە دەست دابوو.

ئاراس کاردۆخ ئەندامی کۆردیناسیۆنی پژاک لە گۆتوبێژێک لەگەڵ سوھەیلا وەحدەتبەنا وتی بەشێک لە ئەرشیڤەکانی پارتی ژیانی ئازادی کوردستان لەو لافاوە لەناوچووە.

بڵاو کردنی دەنگ 
لە ١ی ئازاری ٢٠٢١دا ماڵپەڕی پارتی ژیانی ئازادی کوردستان فایلێکی دەنگ بڵاو کردەوە کە لەتێدا عاکیف مامۆ زاگرۆس سەبارەت بە عەبدوڵڵا ئۆجەلان و گرینگێتیی تێکۆشان بۆ ئازادیی ئەو قسە دەکات.

کەڵک وەرگرتنی فەرزاد کەمانگەر لە ناوی مامۆ زاگرۆس 
شێرکۆ جیھانی ئەسڵ ئەندامی ڕێکخراوەی بەرگری لە مافی مرۆڤ لە کوردستان و زیندانیی سیاسیی پێشوو دەڵێت فەرزاد کەمانگەر لە بەندیخانە تەلەفۆنی لێ کردووە و نامەیەکی دۆستانە ڕووی بە فەرزاد قوبادی (ھەورام ژیان) لەژێر سەردێڕی «گەڕانەوەی پەڕەسێلکەکان»ی بۆ خوێندووە و داوای لێ کردووە کە نامەکەی بە نازناوی «ڕێبین مامۆ زاگرۆس» بڵاو بکاتەوە. «ڕێبین» ناوی شۆڕشگێڕانەی ناسر قادرزادە لە گەریلاکانی پارتی کرێکارانی کوردستانە و «مامۆ زاگرۆس»یش ئاماژە بە عاکیف مامۆ زاگرۆس دەکات کە فەرزاد کەمانگەر زۆر حەزی لەو دوو ھەڤالە بووە.

سەبارەت بە عاکیف مامۆ زاگرۆس 
کۆمیتەی شەھیدەکانی پارتی ژیانی ئازادی کوردستان لە پایزی ٢٠٢٢ کتێبێک لەژێر ناوی «سروەی ژیانبەخش» (بە فارسی: نسیم حیاتبخش) بڵاوکردووە کە لە تێدا بجگە لە وتارەکانی ھەڤالانی عاکیف مامۆ زاگرۆس سەبارەت بە ژیان و تێکۆشان و کەسایەتیی ئەو، وتارەکانێک لەخۆی و ژیاننامەی لەزمانی خۆی چاپ کراوەتەوە.

سەرچاوەکان 

خەڵکی بۆکان
کوردەکانی ڕۆژھەڵاتی کوردستان
سیاسییەکانی پارتی ژیانی ئازادی کوردستان
ئاپۆییستەکان
سۆشیالیستە کوردەکان
سیاسەتوانانی کورد
لەدایکبووانی ١٩٧٨
مردووانی ٢٠٠٦
مردووان بەھۆی لافاو